Leeu-aanval: Klagte teen plaaseienaars ingedien | Netwerk24
Deur Cheréne Pienaar 20 Mei 2019 06:04
Die Weltevrede-leeuplaas buite Heilbron in die Vrystaat, waar 'n kleuter onlangs ernstig in 'n leeuaanval beseer is, word nou deur minstens een hofsaak in die gesig gestaar.
Prinses van die Weltevrede-leeuplaas by Heilbron, wat verlede Sondag glo na 'n kleuter gekap het, wat daarna met ernstige kopbeserings in 'n hospitaal opgeneem is. Foto: Verskaf
Riaan Ahrens van Van Wyk en Preller-prokureurs se kliënt is glo in Desember verlede jaar ook hier deur 'n leeu deur die heining aangeval.
Paul van Vuuren, sy kliënt, het toe Januarie reeds 'n klag vir nalatige bestuur ingedien.
Hy het ná ses maande steeds sepsis in sy arm en het nie sy gesondheidstoets geslaag om verder as 'n arbeider op 'n plaas in Amerika te werk nie.
Die elektriese heining wat die leeus moet afweer, was toe en is volgens Ahrens steeds buite werking.
Nico Roets, een van die eienaars van die leeuplaas, sê daar was 'n voorval in Desember toe 'n man onwettig deur twee heinings is om "selfies saam met die leeus" te neem.
"Ek wens die media wil ons uitlos, ons harte is gebreek oor die dogtertjie."
Dinamari de Beer (4) het 'n skedelbreuk en bloeding op die brein opgedoen en sover verneem word, is sy steeds in 'n geïnduseerde koma in die Netcare Union-hospitaal in Alberton se waakeenheid.
Intussen het die Endangered Wildlife Trust (EWT) sy skok oor die voorval uitgespreek.
Ahrens sê weens die feit dat altesaam vier soortgelyke voorvalle die afgelope ses maande plaasgevind het, is dit duidelik die skuld kan nie elke keer op besoekers geplaas word nie.
Volgens Rapport het die bestuurder van die leeuplaas gesê die departement van natuurbewaring het Dinsdag die plaas geïnspekteer en niks fout gevind nie.
Die organisasie probeer glo reeds meer as 'n dekade om 'n einde aan besoekers se regstreekse interaksie met leeuwelpies te bring.
Ashleigh Dore, verbonde aan die EWT, sê hulle het al in 'n ope brief Edna Molewa, ontslape minister van omgewingsake, versoek dat dié soort toeriste-aantreklikhede gestaak word.
Tussen 1996 en 2018 is minstens 40 mense by dié soort plekke beseer of dood, sê sy.
Die Nasionale Dierebeskermingsvereniging (NDBV) het ook onlangs aangedui dat hulle die Weltevrede-leeuplaas wil ondersoek.